Narodna skupština
20100629

Srbija je zemlja u kojoj je nemoguće napisati zakon koji će važiti na teritoriji cele zemlje i u svim opštinama zbog toga što imate užasavajuće razlike između stanja u administraciji, dokumentaciji, papirologiji, planovima, katastrima od severa na jug i od istoka na zapad. Vi morate da dođete do zakona koji treba da se meri prema najboljima ili, kao što se pokazalo, treba da se meri prema najgorima. Ono što smo uspeli da uradimo zahvaljujući Zakonu o planiranju i izgradnji, i to je ono što mene ohrabruje, jeste što je 86% opština u ovom trenutku u procesu izrade prostornih planova i generalnih planova regulacije. To je fantastičan napredak. Mi ćemo u toku sledeće godine imati Srbiju koja će biti pokrivena najzad, prvi put u svojoj istoriji, svim prostornim planovima i svim regulacionim planovima. I u svakom delu Srbije ćete imati tačno saznanje gde i šta može da se gradi, koja je spratnost, koje je zauzeće površine, šta je pristup infrastrukturi itd. To je ogroman iskorak i to će doneti ovaj zakon.